Laerskool ondersoek oor Afrikaans-besluit | Maroela Media
Oupa Bodibe, 'n woordvoerder, het bevestig die departement wil vanmiddag met die skool se beheerliggaam vergader om vas te stel watter prosedures gevolg is voordat die skool se taalbeleid verander is. "Ons is nog nie seker van al die feite nie en daarom gaan ons 'n ondersoek van stapel stuur. 'n Skool moet egter eers die ouers en beheerliggaam raadpleeg voordat hierdie soort besluite geneem kan word," het Bodibe gesê.
Dit volg nadat 'n prokureursbrief Maandag aan die departement oorhandig is, waarin verskeie ouers beswaar aangeteken het teen die skool se besluit om Afrikaans af te skaf.
Maroela Media het verlede week berig oor die laerskool in die ooste van die hoofstad wat tydens 'n algemene jaarvergadering aangekondig het Afrikaans val weg as onderrigmedium by die skool in 2017 vir gr. 2 tot 6. Die skoolure sou ook verleng word van 07:30 tot 16:00 en die skool se uniform en embleem moet ook verander omdat dit 'n Afrikaanse leuse bevat. Die naam van die skool sal na Meyerspark Maths, Science and Technology School verander word.
Ouers wat gekant is teen die besluite het gesê hulle is nie kans gegun om hul standpunt tydens die vergadering te stel nie. Boonop is 'n behoorlike stemmery oor die besluite ook nie gehou nie.
Die ouers van Afrikaanse leerlinge sê dit gaan vir hulle oor die toekoms van hul kinders. "Ons as bekommerde ouers het Saterdag bymekaargekom om uit te vind watter stappe gedoen kan word teen hierdie besluit van die skool se beheerliggaam. Ons was sowat 50 ouers van alle kulture en ons veg saam vir die taal en gehalte van onderrig," het Elsa Combrinck, 'n ouer van 'n graad 2-leerling, gesê.
"Hierdie ma gaan baklei vir haar eie kind en ander kinders se toekoms. My kind se menseregte word geskend en haar toekoms word weggevat. Ek sal dit nie toelaat nie," het nog 'n ouer van graad 2-leerling, Yolande Huyzer, gesê.
Die groep bekommerde ouers het gesê hulle sal daarop aandring om die vergadering tussen die departement en beheerliggaam vanmiddag by te woon sodat hulle hul besware kan opper.
Wie is die skoolhoof?
Ja. Asb. Wie is die Skoolhoof.
Taalbeleid is 'n Skoolbeheerliggaam verantwoordelikheid, nie die skoolhoof s'n nie. Wie is die SBL voorsitter en hoe is die besluit geneem?
MOOI SO JULLE, VEG TERUG.
Julle ouers het beslis ruggraat, ter wille van julle kinders se beste belang!!
Alle Afrikaners benodig bietjie van jul houding!!!
Ons kan nou maar raas en blaas soos ons wil. Ek wil 'n storie vertel en die storie loop so. Daar is 'n skool. Daar is dissipline en daardie taal word as hooftaal gebruik. Ewe skielik kom daar ander kinders aangery en hulle is eers min en dan al meer en meer. Hulle wil nie leer in daardie taal nie. Hulle soek hom die ander taal. Hulle verander ook die goeters van daardie taal se mense wat dit is boos. Die kanker tree in en stelselmatig vreet dit alles voor die voet. Daardie skool is nooit weer dieselfde nie.